Duur juwele gebuit tydens sakeroofDie rooftog het omstreeks 09:30 plaasgevind (Foto: Rusa, Facebook) Peperduur juweliersware is Sondagoggend tydens ŉ gewapende rooftog by ŉ winkel in die Gateway-winkelsentrum in Umhlanga Ridge, KwaZulu-Natal, gebuit. Volgens kol. Thembeka Mbele, polisiewoordvoerder, het vyf gewapende mans omstreeks 09:30 op die Mont Blanc-winkel, wat onder meer duur juweliersware verkoop, toegeslaan. Die mans het ŉ hamer gebruik om glaskaste mee oop te breek en die juwele te steel [Foto: Rusa, Facebook] Skote is afgevuur net voordat die verdagtes van die toneel gevlug het. Volgens Mbele is geen beserings aangemeld nie. “Die verdagtes het in ŉ silwerkleurige Mercedes-Benz van die toneel gevlug.” Die waarde van die gesteelde goedere is nog nie bekend nie. Die polisie was op die toneel en ondersoek die saak.